Trei autorități de reglementare în domeniul audiovizualului sunt responsabile pentru serviciile mass-media aflate în jurisdicția comunităților lingvistice corespunzătoare (neerlandofonă, francofonă și germanofonă). În comunitatea flamandă, autoritatea de reglementare este Vlaamse Regulator voor de Media (VRM), o agenție independentă cu personalitate juridică de drept public. Scopul autorității flamande de reglementare este acela de a aplica reglementările legate de domeniul mass-mediei în comunitatea flamandă, de a soluționa disputele legate de reglementările din domeniul mass-mediei, de a elibera licențele de emisie și licențele de operare a platformelor terestre de emisie, precum și de a autoriza transmiterea programelor de emisie de către furnizorii de servicii, în conformitate cu aceste reglementări. În comunitatea franceză, autoritatea de reglementare este Conseil supérieur de l’Audiovisuel (CSA), de asemenea, o agenție independentă cu personalitate juridică, iar Medienrat este autoritatea de reglementare pentru comunitatea germană. Instrumentul de monitorizare a pluralismului mass-mediei (MPM 2020) a raportat un risc foarte scăzut în ceea ce privește independența autorităților din domeniul mass-mediei. În mod deosebit, MPM evidențiază că Belgia respectă garanțiile de independență, iar calitatea de membru într-o autoritate de reglementare în domeniul mass-mediei este, în general, incompatibilă cu o funcție în guvern sau cu deținerea unor interese în companii mass-media sau de publicitate. În comunitatea flamandă, Guvernul Flamand este cel care numește în funcție și înlocuiește membrii camerelor Autorității Flamande de Reglementare în Domeniul Mass-mediei. Mandatul acestora de cinci ani poate fi reînnoit. În comunitatea germană, Medienrat este format dintr-o cameră decizională și una consultativă. În comunitatea franceză, membrii autorității de reglementare sunt numiți de Guvernul Federației Valonia-Bruxelles (având și denumirea de comunitatea franceză). Mandatul acestora de patru ani poate fi, de asemenea, reînnoit. În privința celei din urmă, autoritățile din Belgia precizează faptul că procedurile de numire și demitere vor fi revizuite în cadrul transpunerii prevederilor Directivei serviciilor mass-media audiovizuale (DSMAV). Directiva întărește garanțiile din legislația UE privind independența autorităților de reglementare din domeniul mass-mediei, prin cerința ca acestea să fie distincte, sub aspect juridic, și independente, sub aspect funcțional, față de guvern și față de orice alt organism de drept public sau privat. Pe parcursul vizitei în țară au fost exprimate unele îngrijorări legate de caracterul adecvat al resurselor de care dispun autoritățile de reglementare din comunitățile de limbă franceză și de limbă germană.

Funcționarii publici și consilierii strategici au obligația de a depune declarațiile de avere și o listă a mandatelor, a funcțiilor și a profesiilor. Conform legii din 2 mai 1995, funcționarii publici au obligația de a-și depune declarațiile de avere la registrul Curții de Conturi. O lege publicată la 14 octombrie 2018 a extins considerabil domeniul de aplicare al obligației de a depune o listă a mandatelor, a pozițiilor, a profesiilor și a averilor. Din ianuarie 2019, vor avea obligația să își declare mandatele și membrii remunerați ai consiliilor de administrație, ai consiliilor consultative și ai comitetelor de gestionare ale entităților asupra cărora guvern își exercită influența. Comisarii guvernamentali și unii angajați ai cabinetelor se supun, de asemenea, noilor obligații, care au fost extinse pentru a include și personalul din cadrul Guvernului Federal responsabil pentru consilierea în materie de politici și reprezentanții guvernului în consiliile întreprinderilor. Curtea de Conturi publică listele mandatelor în Monitorul Oficial și pe site-ul web propriu și are responsabilitatea de a impune sancțiuni în situațiile în care încălcarea normelor se poate solda cu o amendă administrativă sau o sancțiune penală. Cu toate acestea, declarația de avere se depune la Curtea de Conturi, în plic sigilat, nefiind publicată și nici verificată de curte sub aspectul corectitudinii informațiilor. Prin urmare, GRECO a recomandat ca sistemul actual de declarare să fie completat cu informații privind veniturile obținute, să fie supus normelor de publicare a informațiilor și să devină mai accesibil prin intermediul unui site web oficial.

O serie de organisme publice naționale joacă un rol important în combaterea corupției și în promovarea principiilor de etică și de integritate. Curtea de Conturi asigură controlul extern al operațiunilor bugetare, contabile și financiare ale statului federal, iar Serviciul de prelucrare a informațiilor financiare analizează tranzacțiile financiare suspecte care au legătură cu infracțiunea de spălarea banilor și cu infracțiuni grave. Biroul pentru etică administrativă și deontologie (BAED-BEDA), înființat la nivel federal în iunie 2006, elaborează norme privind integritatea și ajută administrațiile federale să instituie măsurile de integritate. Acesta are rol preventiv în monitorizarea integrității serviciului public federal și organizează cursuri de formare pentru funcționarii publici. În cadrul funcției consultative, biroul elaborează avize și propuneri către miniștri privind politica de integritate la nivel federal și asigură punerea în aplicare a cadrului de etică, precum și soluționarea conflictelor de interese, în funcția publică la nivel federal. De asemenea, Comitetul federal de etică, înființat în 2014, are rol preventiv, iar atribuția sa principală este de a oferi consiliere funcționarilor publici în materie de etică sau conflicte de interese. Acesta emite avize generale la cererea unui reprezentant al cetățenilor, al Camerei, al Senatului sau al Guvernului.

Accesul la informațiile deținute de guvern este un drept consacrat de Constituție. Cu toate acestea, sunt raportate deficiențe ale normelor și procedurilor instituite în vederea obținerii accesului, de exemplu, în ceea ce privește posibilitatea de contestare. De asemenea, MPM 2020 arată că există doar câteva mecanisme prin care se declară, de exemplu, valoarea, calificarea sau etapa procedurală a cazurilor care implică avertizori de integritate, deși există aceste proceduri și au fost instituite anumite mecanisme de protecție.

IV.Alte probleme instituționale legate de sistemul de control și echilibru

Belgia este stat federal cu puteri semnificative acordate comunităților și regiunilor. La nivel federal, Belgia are un sistem de guvernare parlamentar bicameral. Parlamentul este format din Camera Reprezentanților și Senat. Propunerile legislative pot fi înaintate de guvern sau de membrii celor două camere ale parlamentului. Curtea Constituțională are competența de a examina actele normative adoptate de Parlamentul Federal și de parlamentele comunităților și ale regiunilor. Pe lângă sistemul de justiție, autoritățile independente joacă un rol important în sistemul de control și echilibru.

Realizarea studiilor de impact și consultarea părților interesate reprezintă practici consacrate ale procesului legislativ. Guvernele de la diferite niveluri au o politică de realizare a studiilor de impact și de consultare a părților interesate pe parcursul procesului legislativ, deseori prin intermediul organismelor consultative. De exemplu, în administrația publică flamandă există opt consilii consultative strategice care includ organizațiile societății civile și alte părți interesate, precum și experți și reprezentanți ai autorităților locale. În pregătirea legislației, Guvernul Flamand are obligația de a solicita consiliere din partea consiliilor consultative, care pot acorda asistență și din proprie inițiativă. Deși părțile interesate sunt deseori consultate în procesul legislativ, totuși nu sunt disponibile statistici cu privire la numărul consultărilor deschise publicului larg. În această privință, s-ar putea dovedi utilă introducerea unei baze de date centrale și publice, care să cuprindă toate consultările aflate în desfășurare cu părțile interesate.

Guvernului interimar i-au fost conferite puteri speciale pentru gestionarea pandemiei de COVID-19. La 13 martie 2020, guvernul a proclamat instituirea etapei federale a planului național de urgență. Ulterior, guvernului interimar i-au fost conferite puterile depline de guvern obișnuit, precum și puteri speciale de gestionare a crizei. Printre aceste puteri speciale s-au numărat puterea de a adopta măsuri de aplicare a sănătății publice și a ordinii publice prin decret regal. Consiliul de Stat a furnizat un aviz ex ante cu privire la acordarea puterilor speciale. Perioada pentru care au fost conferite puterile speciale guvernului s-a încheiat la 30 iunie 2020.

Ramura consultativă a Consiliului de Stat se confruntă cu un volum de activitate semnificativ. Consiliul de Stat joacă un rol important în controlul calității proiectelor de legislație. Creșterea abruptă a volumului de activitate din ultimele decenii, alături de complexitatea tot mai mare a chestiunilor juridice gestionate, ridică probleme legate de funcționarea eficientă a ramurii consultative a Consiliului de Stat. Recurgerea frecventă la procedurile cu termene reduse și insuficiența resurselor cu care operează consiliul exacerbează aceste provocări.

Se află în proces de înființare o nouă instituție națională pentru drepturile omului. Unia, organismul național pentru egalitate, este instituția națională pentru drepturile omului care a primit calificativul B acordat de GANHRI. În prezent, instituția are competență în domeniul luptei împotriva discriminării la toate nivelurile guvernamentale. În aprilie 2019, Parlamentul Federal a adoptat o lege de înființare a unei noi instituții federale pentru drepturile omului, al cărei mandat va include toate drepturile fundamentale. Deși deocamdată mandatul său este prevăzut a se limita la chestiuni de ordin federal, legea prevede posibilitatea de înființare a unui consiliu de colaborare, dacă diferitele niveluri guvernamentale vor conveni asupra unui acord de cooperare pentru extinderea competenței instituției la alte niveluri decât cel federal. Procedura de selecție a consiliului de administrație al noii instituții s-a finalizat, consiliul urmând să se reunească pentru prima dată în septembrie 2020. În plus, un birou al Ombudsmanului Federal are competența de a ancheta plângerile legate de funcționarea administrației federale, precum și de a face recomandări și de a raporta constatările. Există birouri ale ombudsmanilor și la nivel regional și pentru chestiuni specifice.

O lege adoptată recent prevede posibilități extinse ale organizațiilor societății civile de a-și apăra interesele legale. Belgia este un mediu deschis societății civile, iar părțile interesate sunt consultate periodic pe parcursul procesului legislativ. În urma unei hotărâri a Curții Constituționale din 2013, o lege din decembrie 2018 permite persoanelor juridice să intenteze procese pentru apărarea drepturilor omului sau a libertăților fundamentalecare se numără printre interesele lor legitime. Mai mult, din mai 2019, petiționarii care adună peste 25 000 de semnături de la persoane fizice domiciliate în Belgia au dreptul de a fi audiați de Camera Reprezentanților.

Anexa I: Lista surselor în ordine alfabetică*.

* Lista contribuțiilor primite în contextul consultării premergătoare elaborării Raportului privind statul de drept din 2020 este disponibilă pe (site-ul internet al Comisiei).

Access Info și Centre for Law and Democracy, Global right to information rating. https://www.rti-rating.org/country-data/ .

Asociația Flamandă a Jurnaliștilor, Linie telefonică de asistență în caz de agresiune fizică sau verbală a jurnaliștilor. https://journalist.be/2019/03/vvj-richt-meldpunt-in-voor-agressie-tegen-journalisten .

Autoritatea Flamandă de Reglementare în Domeniul Mass-mediei (2019), Raport (în neerlandeză) privind concentrarea presei. https://www.vlaamseregulatormedia.be/en/documents .

Barourile francofon și germanofon și alte asociații ale judecătorilor și avocaților (2020), Cred în statul de drept!

Biroul de analiză statistică (2020), Cerere de informații privind corupția din 25 mai 2020 prezentată de Comisia Europeană.

Biroul ONU pentru Droguri și Criminalitate (2016), Raport de evaluare privind Belgia: analiză realizată de Mexic și de Țările de Jos privind aplicarea de către Belgia a articolelor 15-42 din capitolul III „Incriminare și asigurare a respectării legii” și a articolelor 44-50 din capitolul IV „Cooperare internațională” din Convenția ONU împotriva corupției. Ciclul de analiză 2010-2015.

Centrul pentru pluralism și libertate în mass-media (2020), Instrumentul de monitorizare a pluralismului mass-mediei - 2020 https://cmpf.eui.eu/media-pluralism-monitor/mpm-2020 .

CEPEJ (2018), Evaluarea sistemelor judiciare (ciclul 2016-2018): Belgia.

CIVICUS, Instrument de supraveghere a spațiului civic: Belgia.